**Λοσιόν (Lotion)**

Οι λοσιόν είναι σκευάσματα υδατικά ή υδατοαλκοολικά ή γαλακτώματα. Είναι λεπτόρρευστα, δηλαδή ρέουν στη θερμοκρασία περιβάλλοντος.

Εφαρμόζονται μετά τον καθαρισμό και αφαιρούν υπολείμματα από ρύπους, από σαπούνια και αφήνουν στο δέρμα αίσθηση φρεσκάδας, καθαριότητας, τόνωσης

Σκοπός της χρήσης τους είναι η ρύθμιση του PH, η τόνωση του δέρματος, η στυπτική δράση, ο καθαρισμός

Υπάρχουν ακόμα λοσιόν εντομοαπωθητικές, αντισηπτικές, για μετά το ξύρισμα, αντιηλιακές, για μετά την έκθεση στον ήλιο, θεραπευτικές με δράση ανάλογη των συστατικών, αρωματικά νερά, κολόνιες.

**Η ρύθμιση του PH** γίνεται σε περίπτωση που το φυσιολογικό PH (5,0-6,0) του δέρματος αλλάξει. και το αποτέλεσμα είναι να διαταράσσεται η ισορροπία της επιδερμίδας. (πχ η χρήση αλκαλικών σαπώνων αυξάνει την τιμή PH σε 9-10). Το αλκαλικό PH επιτρέπει τη δημιουργία μολύνσεων. Η ρύθμιση στην περίπτωση αυτή γίνεται με λοσιόν που έχει PH 5,0-6,0 (σχετικά όξινο, ίδιο με αυτό της επιδερμίδας).

**Η τόνωση του δέρματος** γίνεται με ελαφρά διέγερση της κυκλοφορίας του αίματος, με χρήση δηλαδή ουσιών που έχουν αυτό το αποτέλεσμα. Χρησιμοποιούνται σε κανονικά και ευαίσθητα δέρματα. Συχνά περιέχουν μαλακτικά συστατικά, αιθυλική αλκοόλη

**Η στυπτική δράση** οφείλεται σε ουσίες που προκαλούν σύσφιξη των ανοιχτών ή διεσταλμένων πόρων του δέρματος, διορθώνουν τη λιπαρότητα της επιδερμίδας και προκαλούν την αίσθηση της τάσης (τέντωμα) του δέρματος. Χρησιμοποιούνται κυρίως σε λιπαρά δέρματα, σε δέρματα με ακμή. Συχνά περιέχουν άλατα ψευδαργύρου, άλατα αργιλίου, αιθυλική αλκοόλη (έως και 30% κ.β)

**Η λοσιόν καθαρισμού** χρησιμοποιείται για τον καθαρισμό του δέρματος καθώς δεν απολιπαίνει πλήρως το δέρμα (οπότε δεν ξηραίνεται) όπως οι σάπωνες. Αντιθέτως δημιουργούν ένα λεπτό λιπαρό υμένιο επάνω στην επιδερμίδα με μαλακτική δράση

**Η λοσιόν για μετά το ξύρισμα** χρησιμοποιείται για να μαλακώσει από τον ερεθισμό από τη χρήση του ξυριστικού μέσου, να ενυδατώσει και να λιπάνει την επιδερμίδα από την ξήρανση που προκαλεί το αφριστικό μέσον (σαπούνι ή αφρός ξυρίσματος), να επουλώσει και να απολυμάνει πληγές που τυχόν δημιουργήθηκαν.

**Πρώτες ύλες**

**Octyldodecanol** μαλακτικό, λιπαντικό, βελτιώνει την ικανότητα απλώματος, δημιουργεί πορώδες υμένιο (αναπνοή & εφίδρωση του δέρματος).

**Paraffinum liquidum** λιπαντικό, μαλακτικό, αποφρακτικό υμένιο (περιορίζει την απώλεια ύδατος προκαλεί ενυδάτωση με εγκλεισμό).

**Isopropyl Myristate** μαλακτικό, λιπαντικό, σχηματίζει μη λιπαρό υμένιο, απορροφάται δια-δερματικά και διαλυτοποιεί δραστικές λιπόφιλες ουσίες.

**Triethanolamine αντιδρά με** λιπαρά οξέα δίνοντας σάπωνες που λειτουργούν ως γαλακτωματοποιητές

**Stearic acid** δημιουργεί λεπτό ματ μη κολλώδες, μη λιπαρό υμένιο.

**ΒΗΤ** αντιοξειδωτικό.

**Almond oil** μαλακτικό, λιπαντικό.

**Glycerin** ενυδατικό συστατικό

**Αιθυλική αλκοόλη** για την καθαριστική ικανότητα του λιποδιαλυτού ρύπου και την αντισηψία (κυρίως στις στυπτικές λοσιόν και τις λοσιόν μετά το ξύρισμα)

**Εκχύλισμα αλόης** για τις δροσιστικές, ενυδατικές και αναπλαστικές ιδιότητες

**Διάφορα εκχυλίσματα βοτάνων** με επουλωτικές και καταπραϋντικές δράσεις (χαμομήλι, φασκόμηλο κλπ)

**Φυτικά εκχυλίσματα** για τόνωση και ενυδάτωση (αγγουριού, μελισσόχορτου, ροδιού, χαμομηλιού κλπ). Συχνά περιέχουν ταννίνες και έχουν αντιφλογιστικές, ενυδατικές ιδιότητες

**Βιταμίνες, διαλυτοποιητές** αρωμάτων και ελαίων, **οξέα** (τρυγικό, κιτρικό, γαλακτικό), **αντισηπτικά**, **καμφορά** (αντισηπτικό, διαστολή αγγείων δέρματος), **μενθόλη** (δροσιά), **βόρακας** (αντισηπτικό, στυπτικό).

**Στυπτικές ουσίες** Τα φύλλα τριαντάφυλλου (ροδόνερο). νεραντζιάς (ανθόνερο) και τα αιθέρια έλαια αυτών έχουν πολύ καλή στυπτική δράση. Το εκχύλισμα αμαμελίδας (Ηamamelis extract), το φασκόμηλο (sage extract), η λεβάντα, το δενδρολίβανο (rosemary), το θυμάρι (thyme), τα μεταλλικά άλατα οργανικών και ανόργανων οξέων (θειικός ψευδάργυρος) σε συγκεντρώσεις έως 2% κ.β χρησιμοποιούνται για τις στυπτικές τους ιδιότητες

**Δραστικές ουσίες** ανάλογα με την προσδιοριζόμενη χρήση (πχ σαλικυλικό οξύ για την ακμή), καλαμίνη (για δροσιά), ψευδάργυρος (αντισηψία), bisabolol, αζουλένιο (για ερεθισμούς)

**Συντηρητικά**

**ΕΙΔΗ ΛΟΣΙΟΝ**

**ΣΤΥΠΤΙΚΕΣ ΛΟΣΙΟΝ (astrigent lotions)**

Η χρήση τους συνιστάται μετά τον καθαρισμό του δέρματος και πριν τη χρήση υδατικής κρέμας. Ο σκοπός χρήσης τους είναι:

• Σφίγγουν το δέρμα, συσφίγγουν τους πόρους, ώστε να είναι λιγότερο φανεροί, ρυθμίζουν τη λιπαρότητα και το pH.

• Δημιουργούν ένα τέντωμα στην επιδερμίδα λόγω της σύσφιγξης των πόρων και γι' αυτό προκαλείται μια προσωρινή κάλυψη των ρυτίδων.

Σχεδόν πάντοτε περιέχουν αλκοόλη (έως και 30%) για την ήπια στυπτική και αντισηπτική δράση, σε περιεκτικότητα που ποικίλλει ανάλογα με τον τύπο του δέρματος στον οποίο απευθύνονται.

Οι στυπτικές λοσιόν σε καμιά περίπτωση δεν μπορεί να θεωρηθεί ότι βοηθούν στην εξάλειψη ρυτίδων και γι αυτό δεν συστήνονται σαν αντιρυτιδικά προϊόντα πράγμα που έχει κατοχυρωθεί και νομοθετικά σε πολλές χώρες.

**ΤΟΝΩΤΙΚΕΣ ΛΟΣΙΟΝ (skin tonics)**

Οι τονωτικές λοσιόν είναι υδατικές ή υδατοαλκοολικές. Χρησιμοποιούνται για καθαρισμό και περιποίηση, Μπορεί μέρος του νερού να αντικατασταθεί από αρωματικά ύδατα.

Η περιεκτικότητα σε αλκοόλη αυξάνει καθώς αναφερόμαστε σε ξηρά, κανονικά και λιπαρά δέρματα και μπορούν να προστεθούν μαλακτικές ουσίες π.χ. γλυκερίνη, προπυλενογλυκόλη, προκειμένου να περιορίσουν την απολιπαντική δράση της αιθυλικής αλκοόλης, .

Κυκλοφορούν στο εμπόριο ως: λοσιόν προσώπου (face lotions), τονωτικά δέρματος (skin tonics), τονωτικά (toners).

Διεγείρουν τα κύτταρα του δέρματος και δίνουν αίσθηση δροσιάς. Συχνά δημιουργούνται από αραίωση των στυπτικών λοσιόν.

Τόσο οι στυπτικές, όσο και οι τονωτικές λοσιόν συχνά περιέχουν προσθετικές ουσίες (καθαριστικές, διυγραντικές ουσίες αντισηπτικές ουσίες, χρωστικές ουσίες, αρώματα, διαλύτες και βιταμίνες ή οξέα) που τους προσδίδουν χαρακτηριστικές ιδιότητες.

Επίσης μπορεί να προστεθεί αλλαντοΐνη, που έχει αναγεννητική, επουλωτική, μαλακτική και κερατολυτική δράση ή αζουλένιο για τα καταπραϋντικά αποτελέσματά του.

**Οι αρωματικές λοσιόν** είναι η κατηγορία καλλυντικών που σκοπό έχει να αρωματίσει απομακρύνοντας έτσι τις δυσάρεστες οσμές. Συνήθως είναι υδροαλκοολικά διαλύματα αιθερίων ελαίων ή άλλων αρωματικών ουσιών που περιέχουν επίσης συστατικά ώστε να ο επιμηκύνεται ο αρωματισμός. Χρησιμοποιείται κυρίως αιθυλική αλκοόλη η οποία καθώς εξατμίζεται παρασύρει το άρωμα του ελαίου ή της αρωματικής ουσίας, απιονισμένο νερό, αιθέρια έλαια ή αρωματικές ουσίες και ουσίες που κατακρατούν το άρωμα περισσότερο χρόνο στο σημείο εφαρμογής

Αντίστοιχη σύνθεση έχουν και **οι κολόνιες,** των οποίων όμως η παρασκευή απαιτεί περισσότερο χρόνο παραμονής για ωρίμανση και συνθήκες χαμηλής θερμοκρασίας ώστε να αποδοθεί όλη η δύναμη του αρώματος

**ΛΟΣΙΟΝ ΓΙΑ ΤΑ ΜΑΤΙΑ**

Το δέρμα στην περιοχή των ματιών είναι πιο λεπτό απ' ό,τι στο υπόλοιπο πρόσωπο. Επομένως ευαίσθητο σε ερεθισμούς. Συχνότατα οι λοσιόν περιέχουν εκχυλίσματα βοτάνων (χαμομηλιού), ροδόνερο, ανθόνερο, θειικό ψευδάργυρο, γλυκερίνη, βορικό οξύ.

**ΕΝΤΟΜΟΑΠΩΘΗΤΙΚΕΣ ΛΟΣΙΟΝ**

Περιέχουν ουσίες που είναι συνήθως φυτικά εκχυλίσματα ή έλαια με δυνατή οσμή, όπως πεύκου, σιτρονέλλας, κάμφορας, δάφνης κ.λ.π.

**ΛΟΣΙΟΝ ΓΙΑ ΤΟ ΞΥΡΙΣΜΑ**

Μπορεί να περιέχουν διάφορα προσθετικά, μέντα, κάμφορα, αλλαντοϊνη με αναγεννητική δράση, ή πανθενόλη που επουλώνει το δέρμα.

**ΛΟΣΙΟΝ ΑΝΤΗΛΙΑΚΕΣ**

Περιέχουν υδατοδιαλυτά αντηλιακά φίλτρα, πανθενόλη, εκχυλίσματα καλέντουλας.

**ΛΟΣΙΟΝ ΓΙΑ ΜΕΤΑ ΤΟΝ ΗΛΙΟ**

Περιέχουν διάφορα αντιφλογιστικά εκχυλίσματα, συνήθως αλόη.

**ΘΕΡΑΠΕΥΤΙΚΕΣ ΛΟΣΙΟΝ**

Προορίζονται για συγκεκριμένη χρήση και αυτό το πετυχαίνουν με τη χρησιμοποίηση πρώτων υλών που έχουν συγκεκριμένη δράση. Π.χ. λευκαντικές λοσιόν περιέχουν ουσίες γνωστές για τη λευκαντική τους δράση, όπως βιταμίνη C, κοζικό οξύ, εκχυλίσματα αγριοτριαντάφυλλου (Rosa Cannina), λεμονιού κλπ.

**ΑΡΩΜΑΤΙΚΑ ΝΕΡΑ**

Συνήθως παρασκευάζονται από τη διάλυση αιθέριων ελαίων, πχ νερολί, γεράνι, δενδρολίβανο σε απεσταγμένο νερό και χρησιμοποιούνται για ψεκασμό.

**ΚΟΛΩΝΙΕΣ**

Μπορούν να θεωρηθούν υδατοαλκοολικές λοσιόν με αυξημένη περιεκτικότητα σε άρωμα. Συνήθως περιέχουν 3‐5% αρωματικά λάδια σε αλκοολούχο διάλυμα, 60‐70% αλκοόλη, γαλακτωματοποιούς παράγοντες και 30% νερό

|  |  |  |
| --- | --- | --- |
| ΕΙΔΗ ΛΟΣΙΟΝ | ΚΥΡΙΑ ΣΥΣΤΑΤΙΚΑ | ΧΡΗΣΕΙΣ |
| Στυπτικές | Άλατα ψευδαργύρου, αργιλίου, οινόπνευμα | Ρύθμιση λιπαρότητας σε λιπαρά και μικτά δέρματα |
| Τονωτικές | Ελάχιστο οινόπνευμα, μαλακτικά συστατικά | Τόνωση και καθαρισμός σε κανονικά και ευαίσθητα δέρματα |
| Λοσιόν για μάτια | Βόρακας, εκχυλίσματα χαμομηλιού, μάραθου τριαντάφυλλου | Μαλακώνουν, καθαρίζουν και φωτίζουν τα μάτια |
| Εντομοαπωθητικές | Έλαια πεύκου, Κιτρονέλλας, καμφοράς | Απωθούν τα έντομα |
| Για το ξύρισμα | Μέντα, κάμφορα, πανθενόλη, αλλαντοίνη | Φρεσκάρουν, τονώνουν, επουλώνουν το δέρμα |
| Αντηλιακές | Αντηλιακά φίλτρα, καλέντουλα, borrαgo | Μαύρισμα χωρίς  εγκαύματα |
| Για μετά τον ήλιο | Αλόη, πανθενόλη, αλθέα, καμφορά | Αντιφλογιστικές ιδιότητες |
| Αρωματικά νερά | Αιθέρια έλαια από γεράνι, λεβάντα, νερολί, κ.λπ. | Δροσίζουν, τονώνουν αρωματίζουν |
| Θεραπευτικές (Συγκεκριμένη χρήση ‐ανάλογα συστατικά) | Π.χ. κοζικό οξύ, εκχυλίσματα λεμονιού, αγγουριού, βατόμουρου | Λευκαντική δράση |
| Κολόνιες | Οινόπνευμα, άρωμα | Αρωματισμός, φρεσκάδα |
| Μη γαλακτοματοποιημένε Λοσιόν καθαρισμού | Ήπια απορρυπαντικά | Καθαρισμός, αντισηψία σε λιπαρά, νεανικά δέρματα |

**ΜΗ ΓΑΛΑΚΤΩΜΑΤΟΠΟΙΗΜΕΝΕΣ ΛΟΣΙΟΝ ΚΑΘΑΡΙΣΜΟΥ (ΜΑΛΑΚΑ ΣΑΠΟΥΝΙΑ)**

Προορίζονται κυρίως για νεαρά άτομα με λιπαρό, μικτό ή έντονα σμηγματορροϊκό δέρμα.

**ΛΟΣΙΟΝ κα ΤΥΠΟΣ ΔΕΡΜΑΤΟΣ**

*Κανονικό δέρμα*. Περιέχουν συνήθως μέχρι 10% (ν/ν) αλκοόλη, αλλά η τάση είναι να εξαλειφθεί εντελώς. Άλλα συστατικά που μπορεί να περιέχονται είναι γλυκερίνη, φυσικός ενυδατικός παράγοντας (N.M.F), προπυλενογλυκόλη και εκχυλίσματα από στυπτικά βότανα.

*Λιπαρό και μικτό δέρ*μα. Μπορεί να περιέχουν μέχρι και 30% αλκοόλη, σαλικυλικό οξύ, μέντα, καμφορά, οξείδιο του ψευδαργύρου, αντιμικροβιακά, όπως η τρικλοζάνη (Triclosan DP 300) και εκχυλίσματα λεβάντας, θυμαριού, φασκόμηλου.

*Ξηρό, γερασμένο δέρμα*. Πολύ μικρή περιεκτικότητα σε οινόπνευμα, το πολύ 5%, και υγραντικά, όπως γλυκερίνη, φυσικό ενυδατικό παράγοντα (N.M.F), πανθενόλη, βιταμίνη Α, βιταμίνη Ε, εκχυλίσματα δενδρολίβανου, λεβάντας Κ.λπ.

*Προβληματικό δέρμα*. Η περιεκτικότητα σε αλκοόλη μπορεί να φτάσει το 60%, όμως προορίζονται για τοπική μόνο χρήση. Επίσης περιέχονται αντιμικροβιακές ουσίες όπως τρικλοζάνη (Triclosan DP 300), αιθέρια έλαια θυμαριού, λεβάντας η φασκόμηλου, σαλικυλικό οξύ, καλαμίνη, μέντα για τόνωση της κυκλοφορίας και καμφορά για αντισηψία.

*Ευαίσθητο δέρμα*. Λοσιόν χωρίς οινόπνευμα με εκχυλίσματα χαμομηλιού, πασσιφλόρας, λεβάντας, Γλυκόριζας, δενδρολίβανου, αζουλένιο, πανθενόλη.

**ΒΙΒΛΙΟΓΡΑΦΙΑ:** Μουλοπούλου‐Καρακίτσου Κ, Ρηγόπουλος Δ, Στρατηγός Ι.Δ, Καλλυντικά‐Συστατικά και Εφαρμογές. Αθήνα, 1998.

Καμμένου Ε, Κοτονιάς Γ, Σκανδάλη Α, Κοσμητολογία Τ.Ε.Ε, Αθήνα 2001.